Predkladacia správa

	k návrhu zákona o hospodárskej mobilizácii a o zmene zákona Národnej rady Slovenskej republiky č. 274/1993 Z. z. o vymedzení pôsobnosti orgánov vo veciach ochrany spotrebiteľa v znení neskorších predpisov

Podnet na vypracovanie návrhu zákona
Úloha č. 2 v mesiaci máj z prílohy k Plánu legislatívnych úloh vlády Slovenskej republiky na rok 2002. 

Potreba a účel
Hlavným dôvodom predloženia návrhu zákona je potreba upraviť hospodársku mobilizáciu ako súčasť zdrojovej základne hospodárstva Slovenskej republiky pre bezpečnostný systém Slovenskej republiky v čase vojny, vojnového stavu, výnimočného stavu a núdzového stavu.

Stručný obsah
Návrh zákona upravuje podmienky na zabezpečenie prežitia obyvateľstva počas krízovej situácie a na zabezpečenie výroby, služieb, náhrad spotreby a strát pre ozbrojené sily, ozbrojené bezpečnostné zbory a ostatné zložky činné v prípade krízovej situácie, ako aj ustanoviť úlohy a pôsobnosť štátnych orgánov, orgánov samosprávy a práva a povinnosti právnických osôb a fyzických osôb pri zabezpečovaní hospodárskej mobilizácie.

Stručné zhrnutie očakávaného dopadu
Návrh zákona a jeho uplatňovanie nebude mať zvýšené nároky na štátny rozpočet.

Ďalšie kroky, ak je predpoklad, že ich schválenie materiálu vyvolá
Schválenie zákona nevyvolá potrebu uskutočniť organizačné, materiálno-technické a personálne zmeny.

Hromadná pripomienka 300 a viac fyzických alebo právnických osôb, resp. sumár vyššieho počtu obsahovo príbuzných pripomienok, ak boli vznesené
Takáto pripomienka nebola vznesená.

Prerokovanie materiálu
Materiál bol v Legislatívnej rade vlády Slovenskej republiky dňa 30. apríla 2002 a pripomienky boli do predkladaného znenia zapracované, materiál sa predkladá na rokovanie vlády Slovenskej republiky.

Či má byť materiál predložený inému orgánu
Po prerokovaní vo vláde Slovenskej republiky bude návrh zákona prerokovaný v Národnej rade Slovenskej republiky.

Či je potrebné materiál prerokovať do určitého termínu
Návrh zákona je potrebné prerokovať na najbližšom zasadnutí vlády Slovenskej republiky.

Dôvod nesprístupnenia, ak materiál nemožno sprístupniť podľa zákona
Materiál podlieha sprístupneniu podľa zákona.

Informácia o pripomienkovom konaní
Návrh zákona bol zaslaný na pripomienkové konanie a ku dňu predkladania na rokovanie Legislatívnej rady vlády Slovenskej republiky neboli zaslané pripomienky zo Združenia miest a obcí Slovenska.